Suid-Afrika is die tuiste van ongeveer 120 slangspesies. Hiervan is slegs 30% giftig en min van hulle sal mense kwaad doen.
Die meeste slange is nie aggressief nie en sal slegs byt as hulle bedreig voel of hardhandig behandel word. Seeslange byt selde.
Dit is belangrik om 'n dooie slang na die hospitaal te neem. Dit kan die dokter help om 'n gepaste teengif te gebruik. Moet egter NOOIT 'n slang ondersoek tensy jy doodseker is dit is dood nie. 'n Kobra en 'n rinkhals kan baie realisties voorgee dat hulle dood is. Moet ook NOOIT aan 'n slang se tande raak nie. Dit is skerp en gevaarlik.
Klassifikasie van slange volgens die uitwerking van hul gif
Tas die senustelsel aan
Die gif van kobras, mambas en rinkhalse is uiters gevaarlik omdat dit vinnig opgeneem word. Dit veroorsaak 1) onduidelike spraak, 2) spierswakheid (soos ooglede wat hang), 3) moeite om te sluk (speeksel loop uit die mond) en 4) swaar asemhaling.
Die gif van adders veroorsaak ernstige skade aan die weefsel by die bytplek. Een gevolg is skok weens verlies aan vloeistof uit die weefsel. Die vel en omliggende spiere gaan dikwels dood en dit lei tot groot wonde wat gewoonlik besmet is.
Tas bloedstolling aan
Die boomslang en bergadder se gif het 'n uitwerking op bloedstolling en kan spontane bloeding tot gevolg hê.